SA egpaar pleeg glo selfmoord in MauritiusTrou aux Biches-strand. Foto: www.mauritiusviews.com ŉ Suid-Afrikaanse egpaar het glo saam selfmoord gepleeg in die see by Mauritius. Le Mauricien berig dat die liggame van Jannon Dean Solomon en Marie Collins Woensdag in die see sowat 300m van die Trou aux Biches-strand gevind is. Volgens die berig was hulle hande aanmekaar vasgemaak met ŉ tou wat ook aan ŉ groot rots vasgemaak was. Die egpaar was glo sedert 6 April vermis gewees. ŉ Verlate roeibootjie is naby die egpaar se liggame gevind. In die bootjie is ŉ sak gevind met ŉ handgeskrewe nota en ŉ stuk tou. Daar is ook ŉ motorsleutel in Jannon se broeksak gevind wat die polisie na ŉ groen Kia gelei het. Die motor was op die Mon Choisy-strand geparkeer. Jannon se identiteitsdokument is in sy motor gevind. Die polisie ondersoek die saak.